ΚΑΝΟΝΙΣΜΟΣ (ΕΚ) αριθ. 1921/94 ΤΟΥ ΣΥΜΒΟΥΛΙΟΥ της 25ης Ιουλίου 1994 για την τροποποίηση του κανονισμού (ΕΚ) αριθ. 519/94 για το κοινό καθεστώς εισαγωγών από ορισμένες τρίτες χώρες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι το Συμβούλιο, με τον κανονισμό (ΕΚ) αριθ. 519/94 της 7ης Μαρτίου για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83 (1), υπέβαλε την εισαγωγή περιορισμένου αριθμού προϊόντων καταγωγής Λαϊκής Δημοκρατίας της Κίνας σε κοινοτικές ποσοτικές ποσοστώσεις οι οποίες αναφέρονται στο παράρτημα ΙΙ του εν λόγω κανονισμού, λόγω του βαθμού ευαισθησίας ορισμένων τομέων της κοινοτικής βιομηχανίας-

ότι το Συμβούλιο, κατά τη διαδικασία καθορισμού του επιπέδου των ποσοστώσεων αυτών, προσπάθησε να επιτύχει κάποια ισορροπία ανάμεσα σε μια κατάλληλη προστασία των ενδιαφερομένων τομέων της κοινοτικής βιομηχανίας και τη διατήρηση, λαμβάνοντας υπόψη τα διάφορα διακυβευόμενα συμφέροντα, ικανοποιητικού επιπέδου εμπορίου με τη Λαϊκή Δημοκρατία της Κίνας-

ότι όσον αφορά όμως τα παιχνίδια που υπάγονται στον κωδικό ΣΟ 9503 41 η εφαρμογή και η διαχείριση της ποσόστωσης έδειξε ότι αυτός ο στόχος δεν επιτυγχάνεται κατά τρόπο πλήρως ικανοποιητικό για το 1994- ότι, πράγματι, παρατηρήθηκαν σοβαρές διαταραχές στις εμπορικές συναλλαγές με τη Λαϊκή Δημοκρατία της Κίνας οι οποίες επηρέασαν τις δραστηριότητες των οικονομικών τομέων της Κοινότητας που έχουν σχέση με την εισαγωγή, τη διάθεση στο εμπόριο και τη μεταποίηση παιχνιδιών καταγωγής αυτής της χώρας και οι οποίες είχαν ως αποτέλεσμα τη δημιουργία οικονομικών δυσχερειών-

ότι, υπό αυτές τις συνθήκες, προκειμένου να διευκολυνθεί η μετάβαση από το προϋπάρχον καθεστώς εισαγωγών προς το καθεστώς που θεσπίζεται βάσει του κανονισμού (ΕΚ) αριθ. 519/94, κρίνεται σκόπιμη η προσαρμογή προς τα άνω της εν λόγω ποσόστωσης για το 1994, με την επιφύλαξη επανεξέτασης της κατάστασης-

ότι η ποσότητα κατά την οποία αυξάνεται η ποσόστωση για το 1994 πρέπει να κατανεμηθεί μεταξύ των εισαγωγέων, το συντομότερο δυνατό, σύμφωνα με τις διατάξεις του κανονισμού (ΕΚ) αριθ. 520/94 του Συμβουλίου της 7ης Μαρτίου 1994 για τη θέσπιση διαδικασίας κοινοτικής διαχείρισης των ποσοτικών ποσοστώσεων (2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα ΙΙ του κανονισμού (ΕΚ) αριθ. 519/94, ο αριθμός "158 965 083 Ecu" στη στήλη "Ποσοστώσεις (15 Μαρτίου έως 31 Δεκεμβρίου 1994)" κωδικός ΕΣ/ΣΟ 9503 41, αντικαθίσταται από τον αριθμό "204 500 000 Ecu".

Άρθρο 2

Το πρόσθετο ποσό της ποσόστωσης για το έτος 1994 κατανέμεται εξ ολοκλήρου στους εισαγωγείς, το συντομότερο δυνατό, σύμφωνα με τις διατάξεις του κανονισμού (ΕΚ) αριθ. 520/94.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 1994.

Για το Συμβούλιο

Ο Πρόεδρος

F.-CH. ZEITLER

(1) ΕΕ αριθ. L 67 της 10. 3. 1994, σ. 89.

(2) ΕΕ αριθ. L 66 της 10. 3. 1994, σ. 1.